CELEX: 32016D0213(01)
Language: hr
Date: 2016-02-12 00:00:00
Title: Odluka Komisije оd 12. veljače 2016. o osnivanju stručne skupine u području krivotvorenja eura

13.2.2016   
            
            
               HR
            
            
               Službeni list Europske unije
            
            
               C 58/5
            
         ODLUKA KOMISIJE
   оd 12. veljače 2016.
   o osnivanju stručne skupine u području krivotvorenja eura
   (2016/C 58/06)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:
   
               (1)
            
            
               Odlukom Komisije (EU) 2015/512 (1) utvrđeno je da je Glavna uprava za ekonomske i financijske poslove („Glavna uprava”) odgovorna za zadatke povezane s pripremom zakonodavnih i regulatornih inicijativa Komisije u cilju zaštite eura od krivotvorenja i pružanja potpore putem osposobljavanja i tehničke pomoći. U cilju osiguravanja učinkovite i dosljedne zaštite eura Komisija će trebati stručnost savjetodavnog tijela.
            
         
               (2)
            
            
               Stoga je potrebno osnovati stručnu skupinu u području zaštite novčanica i kovanica eura od krivotvorenja i definirati njezine zadatke i strukturu.
            
         
               (3)
            
            
               Skupina bi trebala pomagati Komisiji pri poboljšavanju uvjeta ukupne zaštite eura na temelju zakonodavnih inicijativa za jačanje sprečavanja i suzbijanja krivotvorenja te u primjeni Uredbe (EU) br. 331/2014 Europskog parlamenta i Vijeća (2). Skupina bi također trebala uspostaviti blisku i redovitu suradnju s nacionalnim nadležnim tijelima, Komisijom, Europskim tehničkim i znanstvenim centrom („ETZC”), osnovanim Odlukom Vijeća 2003/861/EZ (3), Europskom središnjom bankom („ESB”) i Europolom.
            
         
               (4)
            
            
               Skupina bi trebala biti sastavljena od stručnjaka iz nadležnih tijela država članica, ETZC-a, ESB-a i Europola.
            
         
               (5)
            
            
               Za članove skupine treba odrediti i pravila o objavljivanju informacija.
            
         
               (6)
            
            
               Obrada osobnih podataka trebala bi biti u skladu s Uredbom (EZ) br. 45/2001 Europskog parlamenta i Vijeća (4).
            
         
               (7)
            
            
               Prikladno je odrediti razdoblje primjene ove Odluke. Komisija će pravovremeno razmotriti uputnost produljenja,
            
         ODLUČILA JE:
   Članak 1.
   Predmet
   Ovime se osniva stručna skupina Komisije u području krivotvorenja eura (dalje u tekstu: „SSKE”).
   Članak 2.
   Zadatci stručne skupine u području krivotvorenja eura
   Zadaće SSKE-a jesu sljedeće:
   
               (a)
            
            
               pomagati Komisiji u pripremi zakonodavnih prijedloga, delegiranih akata ili političkih inicijativa kojima se obuhvaća zaštita novčanica i kovanica od krivotvorenja;
            
         
               (b)
            
            
               uspostaviti blisku i redovitu suradnju među nadležnim tijelima država članica, Komisijom, ETZC-om, ESB-om i Europolom kako bi se osigurala učinkovita i dosljedna zaštita eura;
            
         
               (c)
            
            
               razmjenjivati informacije i utvrditi dobre prakse u pogledu sprečavanja krivotvorenja eura, borbe protiv krivotvorenih novčanica i kovanica te učinka krivotvorenja radi strateške analize;
            
         
               (d)
            
            
               pružiti Komisiji savjete i stručno znanje za provedbu zakonodavstva, programâ i politika Unije, posebno s obzirom na Uredbu Vijeća (EZ) br. 1338/2001 (5);
            
         
               (e)
            
            
               osigurati provedbu Uredbe (EU) br. 331/2014.
            
         Članak 3.
   Savjetovanje
   Komisija se može savjetovati sa SSKE-om o pitanjima koja se odnose na ukupnu zaštitu eura na temelju zakonodavnih inicijativa za jačanje sprečavanja i suzbijanja krivotvorenja (6).
   Članak 4.
   Članstvo i imenovanje članova
   1.   Članovi SSKE-a jesu nadležna tijela država članica, ETZC, ESB i Europol.
   2.   Članovi obavještavaju Komisiju o svojim imenovanim predstavnicima.
   3.   Osobni podatci prikupljaju se, obrađuju i objavljuju u skladu s Uredbom (EZ) br. 45/2001.
   Članak 5.
   Djelovanje
   1.   Predsjednika skupine imenuje nadležna služba Komisije.
   2.   Predstavnik Komisije može na sudjelovanje u radu skupine na ad hoc osnovi pozvati vanjske stručnjake koji su stručni za područje uvršteno na dnevni red. Nadalje, predstavnik Komisije može dodijeliti status promatrača pojedincima ili organizacijama koje su utvrđene pravilom 8. stavkom 3. horizontalnih pravila o stručnim skupinama (7) i državama kandidatkinjama.
   3.   Članovi SSKE-a, njihovi predstavnici te pozvani stručnjaci i promatrači poštuju obvezu čuvanja profesionalne tajne koja je propisana Ugovorima i pripadajućim provedbenim pravilima te pravila Komisije o sigurnosti povezana sa zaštitom povjerljivih podataka EU-a iz odluka Komisije (EU, Euratom) 2015/443 (8) i (EU, Euratom) 2015/444 (9). U slučaju kršenja tih obveza Komisija može poduzeti odgovarajuće mjere.
   4.   Sastanci skupine održavaju se u prostorima Komisije. Komisija osigurava usluge tajništva.
   5.   SSKE donosi svoj poslovnik na temelju standardnog poslovnika za stručne skupine.
   6.   Komisija svu relevantnu dokumentaciju o aktivnostima SSKE-a, uključujući dnevne redove, zapisnike i podneske sudionika, objavljuje unošenjem u registar stručnih skupina Komisije i ostalih sličnih subjekata ili poveznicom iz tog registra na posebnu internetsku stranicu koja sadržava te dokumente. Relevantni se dokumenti ne objavljuju ako bi se otkrivanjem dokumenta ugrozila zaštita javnog ili privatnog interesa u skladu s člankom 4. Uredbe (EZ) br. 1049/2001 Europskog parlamenta i Vijeća (10).
   Članak 6.
   Troškovi sastanaka
   1.   Sudionici u aktivnostima SSKE-a ne primaju naknade za svoje usluge.
   2.   Komisija vrši naknadu putnih troškova i dnevnica sudionika u aktivnostima skupine u skladu s važećim propisima Komisije.
   3.   Naknada tih troškova vrši se u granicama raspoloživih odobrenih sredstava dodijeljenih u okviru godišnjeg postupka raspodjele sredstava.
   Članak 7.
   Primjenjivost
   Ova se Odluka primjenjuje od dana donošenja do 31. prosinca 2025.
   
      Sastavljeno u Bruxellesu 12. veljače 2016.
      
         
            Za Komisiju
         
         Pierre MOSCOVICI
         
            Član Komisije
         
      
   
   
      (1)  Odluka Komisije (EU) 2015/512 оd 25. ožujka 2015. o izmjeni Odluke 1999/352/EZ, EZUČ, Euratom o osnivanju Europskog ureda za borbu protiv prijevara (SL L 81, 26.3.2015., str. 4.).
   
      (2)  Uredba (EU) br. 331/2014 Europskog parlamenta i Vijeća od 11. ožujka 2014. o uspostavi programa razmjene, pomoći i osposobljavanja za zaštitu eura od krivotvorenja (program „Periklo 2020.”) i stavljanju izvan snage odluka Vijeća 2001/923/EZ, 2001/924/EZ, 2006/75/EZ, 2006/76/EZ, 2006/849/EZ i 2006/850/EZ (SL L 103, 5.4.2014., str. 1.).
   
      (3)  Odluka Vijeća 2003/861/EZ od 8. prosinca 2003. o analizi i suradnji s obzirom na krivotvorene kovanice eura (SL L 325, 12.12.2003., str. 44.).
   
      (4)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
   
      (5)  Uredba Vijeća (EZ) br. 1338/2001 od 28. lipnja 2001. o utvrđivanju mjera potrebnih za zaštitu eura od krivotvorenja (SL L 181, 4.7.2001., str. 6.).
   
      (6)  Kako je navedeno u uvodnoj izjavi 12. Uredbe Vijeća (EZ) br. 1338/2001.
   
      (7)  C(2010) 7649 završna verzija.
   
      (8)  Odluka Komisije (EU, Euratom) 2015/443 od 13. ožujka 2015. o sigurnosti u Komisiji (SL L 72, 17.3.2015., str. 41.).
   
      (9)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).
   
      (10)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).